

#



**Oddelek za kmetijsko svetovanje**

Trnoveljska cesta 1

3000 Celje

E pošta: andreja.marguc-kavc@ce.kgzs.si

GSM: 041/429 484

**Priprava travne ruše na novo rastno sezono**

Pred vsako rastno sezono je potrebno travinje pripraviti na novo rast in razvoj.

Spomladi bomo na travnike razvozili hlevski gnoj ali gnojevko, ki sta se v skladiščih in jamah nabrala med zimo. Pri tem je potrebno paziti, da gnojila enakomerno raztrosimo po vseh površinah, gnojevko obvezno razredčimo in da ne vozimo po travni ruši, če je premokra in jo s tem degradiramo. Glede na botanično sestavo travne ruše ter analizo tal se odločimo za uporabo oz. nakup primernega **gnojila**. Naravno travinje, ki ga letno kosimo 2-krat, za svojo rast ne potrebuje dušika, saj je v botanični sestavi dovolj metuljnic, ki travam zagotavljajo dovolj tega hranila. Travinje košeno 3-krat ali več pa gnojimo po vsaki rabi s 40-50 kg čistega dušika/ha, ki se nahaja v organskih ali mineralnih gnojilih.

Da preprečimo izpiranje hranil v vodotoke, je bila sprejeta uredba o določenih pravilih gnojenja. Ob vodotokih je tako prepovedan vnos gnojil na priobalnih zemljiščih v tlorisni širini 15 m od meje brega voda 1. reda in 5 m od meje brega voda 2. reda. (Zakon o vodah iz leta 2002)

Število rab in gnojenje travne ruše morata biti v sozvočju, saj več kot gnojimo, več priraste in večkrat moramo površino koristiti (kositi ali pasti) in obratno. Gnojenje naj bo usklajeno s potrebami rastlin po hranilih. Na podlagi analize tal in gnojilnega načrta preverimo ustreznost gnojenja in ga prilagodimo potrebam rastlin po hranilih. Pri tem je potrebno upoštevati, da ne smemo gnojiti na poplavljenih tleh, na tleh, nasičenih z vodo ali pokritih s snežno odejo, na zamrznjenih tleh ter na nerodovitnih zemljiščih. Na strmih zemljiščih, kjer obstaja nevarnost odtekanja tekočih organskih gnojil (gnojnica, gnojevka) v površinske vode, je potrebno odmerke gnojil razdeliti na več delov, tako da posamezni odmerek ne preseže 80 kg dušika na hektar (to je približno 20 m3 goveje gnojevke na hektar).

Da bodo trava, metuljnice in zeli spomladi hitreje, bolje in lepše zrastle, je potrebno travno rušo pred rastjo pobranati. Z **brananjem** s travniško brano razbijemo skorjo in s tem prezračimo travno rušo, zaradi česar pričnejo rastline hitreje rasti, hkrati pa odstranimo morebitni mah, razgrebemo krtine in morebitne poškodbe ruše, ki so nastale med zimo.

Travinje je večinoma zakisano, zato bi bilo marsikje priporočljivo izvesti **apnenje**, še posebej na tistih površinah, na katerih je delež metuljnic večji. Naenkrat lahko damo na travinje le 2 t/ha kalcijevega oksida (CaO), zato glede na vrednost pH apnimo več let zaporedoma v manjših obrokih. Pomen kalcija vse bolj poudarjamo, saj pozitivno vpliva na rodovitnost tal, na kvaliteto krme, posledično pa tudi na počutje živali in ljudi. Kalcij vpliva tudi na življenje v zemlji in spodbuja razvoj koristnih drobnoživk. Koristni organizmi v tleh vplivajo na strukturo tal, s tem tudi na izmenjavo plinov ter na daljše zadrževanje vode v tleh, kar je še posebej pomembno v vedno bolj vročih poletjih. Kalcij hkrati tudi zmanjšuje dostopnost težkih kovin. Na kislih tleh je apnjenje nujno, saj tako izboljšamo reakcijo tal (pH vrednost), ustrezna reakcija tal pa je pogoj za dostopnost večine makro- in mikrohranil v tleh. Glede na kislost tal, ekonomiko uporabe ter možnosti trošenja, lahko uporabimo različne materiale, ki so dostopni na našem trgu.

Travinje je lahko spomladi redko oziroma ima veliko praznih prostorov, ki so lahko nastali zaradi neprimerne višine (prenizke) košnje v prejšnjem letu ali zaradi delovanja različnih živali. Prazna mesta v travni ruši, če jih imamo na travinju med 15 do 30 %, pomenijo za prav toliko manjši pridelek na hektarju travnika - poprečni pridelek 3-krat košenega travnika je 8 t mrve/ha. V prazna mesta se rade same zasejejo rastline, ki si jih v ruši ne želimo in ki nam slabšajo kvaliteto pridelane krme ter otežijo delo. Delež praznih mest v ruši lahko določimo tudi sami s polaganjem dlani, pri čemer naša dlan predstavlja približno 15 % površine: pri pregledu ruše si zamislimo kvadrat s 40 cm stranicami – če lahko znotraj takšnega kvadrata dvakrat položimo dlan na prazno površino, pomeni, da je v ruši 30 % praznih mest. Seveda takšen pregled ruše ponovimo nekajkrat na različnih mestih in se nato odločimo, ali je potrebno **vsejavanje oz. dosejavanje**. Vsejavanje se izvaja običajno enkrat letno s specialnimi sejalnicami, pri čemer se uporabi 25 kg/ha mešanice semena, dosejavamo pa lahko tudi po vsaki košnji, to storimo ročno ali s trosilcem mineralnih gnojil, za setev pa uporabimo običajno 5 kg/ha semena trave in kilogram semena detelj. Priporoča se vsejavanje pozno poleti oziroma jeseni, lahko pa tudi spomladi, če je dovolj vlage in če se ne pričakuje pojav spomladanske pozebe. Učinka dosejavanja in vsejavanja v travno rušo ne pričakujmo prehitro, ker bo popolnoma viden šele v prihodnji rastni sezoni.

Andreja Marguč Kavc,

svetovalka specialistka I

(za področje travništva, pašništva, krmnih rastlin,

tudi v ekološkem kmetovanju ter za področje varovanja narave in okolja)

**POVZETEK**

Pred vsako rastno sezono je potrebno travinje pripraviti na novo rast in razvoj. Spomladi čimprej opravimo gnojenje s hlevskim gnojem ali gnojevko, po potrebi opravimo tudi apnenje. Sledi brananje travne ruše, s čimer tla prezračimo, poravnamo krtine in odstranimo suho travo. Če v ruši opazimo prazna mesta, se odločimo za dosejavanje ali vsejavanje v travno rušo.